Booz a ngákə̄ á ndá mədzó, ńdɔ a ngátɔbɔ á sí á ńtəm nâ évúvúmán á ngādzó é ngálod. Booz nyé nâ: "Zǎg, ó zu tɔbɔ á sí vā. "Ńdɔ̄ é mod nyɔ́ á ngásúbū, a tɔbɔ á sí. 2Ńdɔ̄ Booz a ngánɔŋ mvindí bǒd yā tísɔn awômo, nyé ai bɔ́ nâ: "Tɔbɔ́gan á sí vā." Ńdɔ̄ bə́ ngátɔbɔ á sí. 3Ńdɔ̄ a ngádzó ai é mod ǎ yəan woá nyɔ̄b, nyé nâ: "Ábōdā sí yā láwóge ai mǎdzāŋ wāān Elimélek, Noémi yǎ á ngāsɔ́ á mə̄fúb yā Moab a kuan ai dɔ́. 4Ńdɔ mə dzó naa mayi wa dɔ́ kad nâ: Kusú dɔ̄ á mís mə́ é bod bə́ tɔ̄á á sí bā ai á mís mə́ mvindí bǒd yā áyɔŋ dáma, ngə́ wayi nâ wawoa nyɔ̌b, ó wōá, ngə́ wāyǐ kig ó bɔ nâ mə́ yəm. Wǎ ó nə̄ é mod ósú ā yəan woá nyɔ̄b, maa mə tsâ. " É mod nyɔ́ nyé nâ: "Mayə́bə, mayi woa." 5Hədá, ńdɔ̄ Booz ǎ zu dzó nâ: "Ámōs wāyī kus áfúb tē á mɔ́ mə́ Noémi, amǒs tē fə wǎyi wóge ai Rút, ngɔn Moabít, ǹkús é mod yǎ á ngāwú, ḿból yə̄ nâ dzwé díé lə́ kə̄ lâkə ósú ósú élīg dzíé." 6Ńdɔ̄ hḿ é mod ā yəan woá nyɔ̄b ā dzó nâ: “Mə sə́ kig dzǎm woá nyɔ̄b, amú mambáda nâ elíg dzáma é zā ndáman. Wa woágá nyɔ̌b á məyian máma; amú mə mə sə́ kig dzǎm woa." 7Ńdɔ lə́ ngábə́ ókōbá á mətǔm mə́ bɔ́n bə́ Ísraɛ̂l nâ, âbǒg éwoa nyɔ̌b, ngə́ kig efɔlan bilíg, ḿból yə̄ nâ bə́ tóán yílī ádzō, mod m̀bɔ́g ā sɔ̄dí sílífas woé a kálan é mod m̀bɔ́g. Á ńnam Ísraɛ̂l, éyə̄ hḿ bə́ yəmə étēde nâ adzó á yílibán yǎ ! 8Ńdɔ̄ hḿ é mod ǎ yəan woá nyɔ̄b á ngādzó ai Booz nâ: "Kusú ábōdā sí tē ású dóe wǎmēn", ńdɔ a ngásɔ́dī sílífas woé. 9Booz nyé ai mvindí bod ai ǹgúma áyɔŋ nâ: "Mǐ nə bəwúsinɛd nâ, ámōs dí makus á mɔ́ mə́ Noémi é dzóm ésə̄ é wóge ai Elimélek, é dzóm ésə é wôge ai Kilyôn bân Mahlôn, 10ai nâ malúg Rút, ngɔn Moabit, ǹkus Mahlôn, nə́ tə dzwé ńnóm yǎ á ngāwú ládīm élīg dzíé ai nâ dzwé ńwú lə́ bɔ təge man á zāŋ bəbə́nyāŋ ngə́ á ndá mədzó yǎ tísɔn. Mǐ nə bəwúsinɛ̌d yā étē ámōs dí. 11É bod bə́sə̄ bə́ ngábə́ á ndá mədzó bɔ́ nâ: "Bǐ nə bəwúsinɛ̌d yā étē"; mvindí bod é bódó ńkɔ̄bɔ bɔ́ nâ: "É mīníngá ā zu wa nyían á ndá nyɔ̄lɔ́, Ǹtondôbə ā bɔ̄ɔ̄ naa á fūlan ai Rakɛ̂l bân Léǎ yā bə́ ngábyé, á bɔ́ bə́bɛ̄ bə́bɛ̄, ǹgúma áyɔŋ Ísraɛ̂l ósə !” Bígí á Éfrāta ńdɔ̄ fə̄ ó yédán dzwé á Bételehɛ́m: 12ású yə̄ nâ ai é mvɔŋ bod Ǹtondôbə ǎ yi wa və́ ai é énângǎ mīníngá dzī, ndá dzoe é tɔ̄bɔ̄ anə́ ndá Pɛrɛts á Tamar a ngábyé Yúda.”